O‘zbekiston-Xitoy: Chendu-Toshkent-Chendu charter reysi yo‘lga qo‘yilmoqda

28 dekabr kuni Xitoy Xalq Respublikasi (XXR) va O‘zbekiston o‘rtasida Chendu-Toshkent-Chendu charter reysi yo‘lga qo‘yiladi. Chendu shahrida O‘zbekistonning turizm salohiyati taqdimotiga bag‘ishlangan anjuman doirasida shu haqida ma'lum qilindi.
Bundan avval O‘zbekiston Respublikasi Turizmni rivojlantirish davlat qo‘mitasi delegatsiyasi Xitoy Xalq Respublikasining qator shaharlarida sayyohlik salohiyati taqdimotini o‘tkazayotgani haqida xabar berilgan edi.
Navbatdagi taqdimot Sichuan provinsiyasining Chendu shahrida o‘tkazilib, mahalliy mutaxassislar tomonidan katta qiziqish bilan kutib olindi. Uning doirasida o‘tgan B2B uchrashuvlar esa kelgusida ikki davlat turistik tashkilotlari o‘rtasida tizimli hamkorlikni yo‘lga qo‘yish hamda sayyohlar oqimini oshirishda amaliy natijalarga yo‘naltirildi.
Tadbirda Turizmni rivojlantirish davlat qo‘mitasi raisi v.v.b.Abdulaziz Aqqulov hamda Loong Air aviakompaniyasi prezidenti Lyu I so‘zga chiqishdi. Ular ikki davlat turizm sohasini rivojlantirish yo‘naltirilgan hamkorlik istiqbollari va yaqin orada ochilishi kutilayotgan yangi marshrutlar haqida so‘zlashdi.
Jumladan, tadbir doirasida joriy yilning 28 dekabrida Chendu-Toshkent-Chendu yo‘nalishidagi charter reysning yo‘lga qo‘yilishi haqida e'lon qilindi. Yangi yo‘nalishdagi reys O‘zbekiston va Xitoyga tashrif buyuruvchi sayyohlar sonini oshirish yo‘lida xizmat qilishi ta'kidlandi.
Ma'lumot uchun: joriy yilning sentyabrida Loong Air aviakompaniyasi bilan hamkorlikda Sian-Toshkent-Sian charter reysi ochilgan edi. Shu bilan birga, yaqin kunlarda Xuanchjou-Sian-Toshkent yo‘nalishidagi muntazam aviareysning ochilishi rejalashtirilayotgani haqida xabar berilgan.
O‘zbek milliy taomi - palovning anjuman zalining o‘zida laganlarga suzilib tortiq qilinishi esa yig‘ilganlarda katta qiziqish uyg‘otdi. Jonli ijrodagi o‘zbek xalq qo‘shiqlari hamda milliy raqslar kechaga o‘zgacha fayz bag‘ishladi.
Turizmni rivojlantirish davlat qo‘mitasi tadbirni tashkil qilishda yaqindan yordam bergan O‘zbekistonning XXRdagi elchixonasi hamda Xitoyning Loong Air aviakompaniyasiga o‘z minnatdorchiligini bildiradi.